

**Na Univerzo v Ljubljani vpisanih več kot 2300 tujcev,**

**dodatno jih več kot 2000 študira na izmenjavi**

**Ljubljana, 1. februar 2017 - Na Univerzo v Ljubljani se je v študijskem letu 2016/2017 vpisalo 40.109,5\* študentov, od tega 2345 tujcev iz 85 držav. Tuji študenti, teh je največ z območja bivše Jugoslavije, študirajo predvsem na Ekonomski in Filozofski fakulteti Univerze v Ljubljani, med bolj priljubljenimi pa sta tudi Fakulteta za arhitekturo in Fakulteta za družbene vede Univerze v Ljubljani. Na študijsko izmenjavo smo sprejeli 2058 študentov, predvsem iz Španije in Nemčije. Tudi ti največ zanimanja kažejo za Ekonomsko fakulteto Univerze v Ljubljani.**

**Na** [**fakultetah in akademijah**](https://www.uni-lj.si/akademije_in_fakultete/akademije/) **Univerze v Ljubljani organiziramo informativni dan v petek, 10. februarja 2017, ob 10. in 15. uri ter v soboto, 11. februarja 2017, ob 10. uri. Izjemi sta Fakulteta za kemijo in kemijsko tehnologijo Univerze v Ljubljani (informativni dan bo imela v petek ob 9.30 in ob 14. uri ter v soboto ob 10. uri) in Fakulteta za računalništvo in informatiko Univerze v Ljubljani (informativni dan bo imela v petek ob 11. uri in ob 15.30 ter v soboto ob 10. uri).**

V petek, 10. februarja 2017, bo Visokošolska-prijavno informacijska služba Univerze v Ljubljani organizirala tudi Informativni dan za zamejske Slovence in tuje državljane. Dogodek se bo odvil z začetkom ob 12. uri na Teološki fakulteti Univerze v Ljubljani na Poljanski cesti 4 v Ljubljani.

**Študij na rednih programih**

V študijskem letu 2016/2017 se je na redne študijske programe vseh treh stopenj Univerze v Ljubljani vpisalo 36.547,5 študenta in izredno 3562 študentov. Skupaj se je na Univerzo v Ljubljani vpisalo 40.109,5 študentov.

V okviru strategije internacionalizacije vsako leto povečujemo število študentov na izmenjavi, število redno vpisanih tujih študentov ter število tujih učiteljev in raziskovalcev. V aktualnem študijskem letu jih je vpisanih za deset odstotkov več kot v letu prej. Največ jih prihaja z območja bivše Jugoslavije (s Hrvaške 505 študentov, iz Makedonije 500 študentov, Bosne in Hercegovine 404 študenti, Srbije 124 študentov in Črne Gore 48 študentov).

**Študij na izmenjavi**

Zadnja generacija študentov iz Slovenije obsega 1515 študentov Univerze v Ljubljani, ki so odšli na izmenjavo v tujino; največ v Nemčijo (238 študentov), na Portugalsko (126 študentov) in v Avstrijo (125 študentov).

Na Univerzi v Ljubljani je prek izmenjav študiralo 2058 študentov iz tujine, kar je 28 odstotkov več kot v letu prej. Največ tujih študentov na izmenjavo na Univerzi v Ljubljani prihaja iz Španije (213 študentov) in Nemčije (151 študentov).

**\***Na Univerzi v Ljubljani izvajamo skupni program z Univerzo v Mariboru – pri evidenci študentov, zato vsaka univerza upošteva polovico teh študentov.

**Prvi prijavni rok za študijsko leto 2017/2018 do 3. marca 2017**

Za državljane Evropske unije je na prvi stopnji študija za vpis v prvi letnik na Univerzi v Ljubljani na voljo 9417 mest, na drugi stopnji 7265 in na tretji stopnji 845 vpisnih mest za vse kandidate. Za študijsko leto 2017/2018 je na prvi stopnji študija prvi prijavni rok odprt od 6. februarja do 3. marca 2017. Vsi podatki o pogojih za vpis, tudi o vpisu v višji letnik na podlagi predhodno priznanih znanj in po merilih za prehode, so na voljo v razpisih za vpis na [spletni strani Ministrstva za izobraževanje, znanost in šport RS](http://www.mizs.gov.si/) in tudi [spletni strani Univerze v Ljubljani](http://www.uni-lj.si) ter posameznih članicah (akademijah, fakultetah).

Tabela pomembnih datumov prijavnih rokov za študijsko leto 2017/2018.

|  |
| --- |
| **Dodiplomski in enoviti magistrski študijski programi** |
| **Državljani EU** |
| Prvi prijavni rok | od 6. februarja do 3. marca 2017 |
| Drugi prijavni rok | od 22. do 29. avgusta 2017 |
| **Slovenci brez slovenskega državljanstva in državljani držav nečlanic EU** |
| Prijavni rok | od 6. februarja do 20. aprila 2017 |

|  |
| --- |
| **Magistrski študijski programi** |
| Prijavni roki so objavljeni v razpisu za vpis za vsak program posebej. V primeru, da ne obstaja poseben datum, je rok za oddajo prijave 10. september 2017. |

|  |
| --- |
| **Doktorski študijski programi** |
| Prijavni roki se od študijskega programa do študijskega programa razlikujejo (od junija do septembra 2017). |

Dodatne informacije o študiju: [www.uni-lj.si/study](http://www.uni-lj.si/study); study.info@uni-lj.si